Etter åtte dager i streik: NRK-journalistene får det samme som alle andre

2,8 prosent lønnsvekst i 2018 er malen for alle lønnsoppgjørene som hittil er gjennomført. Etter over en uke i streik får journalistene i NRK akkurat det samme.

Etter en drøy uke i streik fikk NRK -journalistene en lønnsramme som er helt lik den andre lønnstagere har fått. Fra venstre var Pål Solheimsnes, Oddvin Aune, Astrid Randen og Tomm Kristiansen streikevakter siste fridag i pinsen. Terje Bendiksby / NTB scanpix

24. mai 2018 15:20 Sist oppdatert 26. mai 2018

NRK-journalistenes streikegeneral og NRK- ledelsen er enige om én ting:

Etter en drøy uke i streik er rammen for NRK-journalistenes oppgjør 2,8 prosent vekst i lønnsrammen i år.

Dette er det magiske tallet i lønnsoppgjørene i 2018. Det er etablert etter oppgjøret i industrien, som er det såkalte frontfaget, som legger malen for resten.

De som konkurrer med utlandet skal sette rammen også for resten av økonomien.

Rammen i et lønnsoppgjør består av lønnsoverheng fra oppgjøret året før, sentrale lønnstillegg, lokale tillegg og andre elementer som koster penger.

Juridisk direktør Olav Nyhus i NRK sier avtalen fikk en annen innretning enn NRK opprinnelig gikk inn for.

– Men vi er svært glade for et vi lyktes å bli enige innenfor en ramme på 2,8 prosent.

– Så journalistene i NRK har ikke fått mer enn andre lønnstagere?

– Det er riktig.

I tillegg fikk journalistene innfridd hovedkravet om nødvendig kompetanseheving.

Reduserer lønnsgapet

Til tross for at NRK-journalistenes ramme er den samme som for alle andre, venter leder Richard Aune i Norsk Journalistlag i NRK at de tar innpå andre journalister.

– Lønnsøkningen vi har fått, gjør at vi reduserer noe av lønnsgapet til kollegene våre i andre store mediehus, sa han på hjemmesiden til Norsk Journalistlaget onsdag.

Også andre journalister med 2,8

For NRK-journalisten var det sentralt å «minske lønnsgapet» til journalister i de andre store mediehusene.

Journalistene i NRK som er medlemmer i Norsk Journalistlag (NJ) er et eget tariffområde. De har egne forhandlinger med NRK og arbeidsgiverorganisasjonen Spekter.

De andre journalistene i NJ forhandler med Mediebedriftenes Landsforening (MBL).

– Mediebedriftene og Norsk Journalistlag var enige om at oppgjøret har en ramme som gir en forventet lønnsvekst på 2,8 prosent i 2018, sier fagsjef Geir E. Engen i MBL.

«Venter å ta innpå»

Samtidig som han skal ta innpå de andre sier Aune til Aftenposten at rammen for oppgjøret i NRK er en vekst i årslønnen på 2,8 prosent i år.

– Dere har altså fått den samme rammen som andre lønnstagere i Norge?

– Kanskje på rammen, ja. Men med 18.100 kroner til alle fra 1. juni venter vi å ta innpå de andre store mediehusene.

– Men MBL sier at rammen også i de andre mediehusene er 2,8 prosent i år?

– Men de lokale oppgjørene der er ikke over. MBL-oppgjøret er todelt og der er det stort sett bare de sentrale partene som er ferdigforhandlet, sier Aune.

Han retter blikket fremover med ambisjon om å sprenge rammen:

– Nå skal det forhandles lokalt, og Norsk Journalistlag mener at MBL-oppgjøret gir en retning for å kunne oppnå et resultat ut over frontfagsrammen. Det betyr at noen kommer til å få mer enn frontfagsrammen, og noen mindre. Det er slikt systemet skal være, og først når lønnsstatistikken er klar i april neste år vet vi om vi faktisk tar innpå.

– Det betyr altså at de lokale oppgjørene i de andre store mediehusene vil medføre en ramme som er mindre enn 2,8 prosent i år?

– Det vet vi først i april neste år. Vi har også en langsiktig plan om at også fremtidige oppgjør skal bidra til å minske avstanden til de andre store mediehusene, sier Aune.

Les også NRK sparer fire millioner i lønn per dag under streiken

Les også NRK-journalister og NRK-ledelsen krangler om streikebryteri-påstander

Les også Professor ut mot NRK-streiken: – Vil vise folk at de fint kan klare seg uten NRK

Dette er NRK-oppgjøret

NRK er medlem i arbeidsgiverforeningen Spekter. Foreningen har sendt Aftenposten en oppstilling som viser hvordan de ulike elementene i NRK-oppgjøret bidrar til vekst i årslønnen i 2018.

Lønnsoppgjøret i NRK. Samlet ramme og bidrag fra ulike elementer i avtalen.

Bidrag vekst årslønn 2017-18. Prosent. Forklaring Lønnsoverheng fra 2017 0,8 Effekt av at tillegg gitt i løpet av 2017 virker for hele 2018 Generelt tillegg 18.100 kr fra 1. juni 1,8 Øvrige elementer 0,1 Økt ulempetillegg, sentral utjevningspott Forventet glidning 0,1 Lokale tillegg utover generelt tillegg Samlet ramme 2,8

Kilde: Spekter

Alle følger industrien

Opplegget i norske lønnsforhandlinger er at industriarbeiderne i Fellesforbundet og arbeidsgiverne i Norsk Industri er de første som forhandler. Det skjer enten i forbundsvise oppgjør dem imellom eller som en del av sentrale oppgjør der LO-lederen og NHO-sjefen deltar.

Siden 2014 har LO og NHO utarbeidet et felles notat der de anslår rammen for lønnsoppgjøret i industrien. For 2018 ble denne anslått til 2,8 prosent etter at LO og NHO var enige i april.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding